**Positiv redefinering**

Måden, vi oplever og fortolker adfærd på, får afgørende betydning for måden, vi relaterer os til andre på. Derfor er det vigtigt at opdage, hvilke billeder og fortolkninger man har af den anden, og hvorvidt disse er støttende eller hæmmende for den andens udvikling.

* Prøv at fokusere på en bestemt karakteregenskab, for eksempel at være doven. Hvad tænker du om at være doven? Hvad kan få dig selv til at fremstå som doven? Forestil dig, at du føler dig doven – hvad kan andre gøre, for at få dig ud af denne følelse?
* Overvej, hvorvidt dovenskab er en personlig karakteregenskab eller et resultat af samspil.
* Find et par andre ”definitioner af børn”, som kan erstatte ”doven”, og overvej, hvornår du mærker disse egenskaber i dig selv. Hvilke omstændigheder henholdsvis fremmer og hæmmer disse egenskaber i dig? (Hvornår føler du dig for eksempel stædig? Under hvilke omstændigheder er der stor sandsynlighed for, at du bliver stædig, og hvad skal der til, for at du bliver mindre stædig?)
* Læg mærke til, hvilke ord I bruger, når I omtaler børnene (”høns”, ”unger”, ”de tuder”, ”de hyler”, ”de skriger”...)
* Tænk på et barn i din institution eller klasse.

 1: Oprems positive egenskaber ved barnet.

 2: Oprems negative egenskaber ved barnet.

 3: Reflektér: Hvilke situationer/relationer/materialer fremkalder de negative egenskaber?
 Hvilke situationer/relationer/materialer fremkalder de positive egenskaber?

 4: Tal om, hvordan der kan skabes flere situationer, hvor børnenes positive egenskaber kan komme frem.
* Overvej, hvordan der ofte er forskellige definitioner/beskrivelser/oplevelser af børnene til personalemøderne. Ofte vil der være en, der eksempelvis oplever, at et bestemt barn er meget hidsigt, mens en anden sjældent ser den hidsige side af barnet. Bekæmp trangen til at argumentere mod hinanden for at vinde definitionsmagten. Forsøg i stedet at gå på opdagelse i de forskellige oplevelser. Under hvilke omstændigheder kommer de hidsige og de rolige sider frem i barnet? På denne måde kan de forskellige oplevelser give en meget dybere og mere nuanceret beskrivelse af barnet. Det kan være en udfordrende, men udviklende gruppeøvelse, at gå på jagt efter forskelligheder i oplevelsen af barnet.